ওয়েব ডেস্ক: ট্রেড ইউনিয়নগুলির ডাকা ধর্মঘটের কোনও প্রভাব এ রাজ্যে পড়েনি। ইউরোপে যাওয়ার আগে বিমানবন্দরে আরও একবার একথা বলেন মুখ্যমন্ত্রী মমতা বন্দ্যোপাধ্যায়। ধর্মঘটের বিরোধিতা করায় মুখ্যমন্ত্রীর সমালোচনায় সরব হলেন সূর্যকান্ত মিশ্র। বনধের সমর্থনে আজ শ্যামবাজারে মিছিল করেন তিনি। সূর্যকান্ত মিশ্রর অভিযোগ, মমতা বন্দ্যোপাধ্যায়ের বিজেপি বিরোধিতার পুরোটাই লোক দেখানো। ইউরোপ সফরে মুখ্যমন্ত্রী। আজ সকালে দমদম বিমানবন্দর থেকে রওনা দেন তিনি। দুবাই হয়ে প্রথম গন্তব্য রোম। রবিবার, ভ্যাটিকানে মাদার টেরেজাকে সন্ত ঘোষণা করা হবে। মিশনারিজ অফ চ্যারিটির আমন্ত্রণে সেই অনুষ্ঠানে থাকবেন মমতা বন্দ্যোপাধ্যায়। রোম থেকে মিউনিখ যাবেন তিনি। মিউনিখে শিল্পপতিদের সঙ্গে বৈঠক করার কথা তাঁর।